BRATISLAVA. Otčim a matka utýranej Lucky Luknárovej zostávajú vo väzbe. Rozhodol tak Okresný súd Bratislava I v utorok na neverejnom zasadnutí.
Oboch obvinených ponechal vo väzbe s tým, že Juraj Hroták je v útekovej a preventívnej väzbe a Alexandra Hrotáková v preventívnej väzbe.
"Obvinení sa vzdali práva na podanie sťažností, rozhodnutie o väzbe je právoplatné," uviedol hovorca Krajského súdu v Bratislave Pavol Adamčiak.
Rozhodnutie o väzbe je právoplatné
Súd zároveň určil termín, kedy sa prerokuje obžaloba voči dvojici. Verejné zasadnutie bude 3. apríla.
Otčima a matku stíhajú za obzvlášť závažný zločin vraždy spáchaný formou spolupáchateľstva.
Smrť Lucie najprv posudzovali ako týranie, vlani na jeseň však stíhanie prekvalifikovali. Za vraždu dieťaťa hrozí podľa Trestného zákona až 25-ročné väzenie, prípadne doživotie.
Minulý rok v lete sa Juraj H. priznal, že má na svedomí smrť malej Lucie. S bratislavskou prokuratúrou tak mohol uzavrieť dohodu o vine a treste, čím by sa mu trest znížil.
Dohodu však po zásahu generálnej prokuratúry zrušili a prípad dozoruje prokuratúra v Trnave.
Obvinili aj sociálnu pracovníčku
Matka utýranej Lucky Alexandra Hrotáková už jeden trest dostala - za neoprávnené poberanie prídavkov na mŕtvu Luciu jej udelili sedemmesačný trest, ktorý si medzičasom odsedela vo väzbe.
Vo februári tohto roku policajti obvinili aj zamestnankyňu Úradu práce, sociálnych vecí a rodiny v Bratislave II.
Sociálnu pracovníčku stíhajú za marenie úlohy verejným činiteľom pre porušenie povinnosti pri starostlivosti o maloletú Lucku.
Luciu Luknárovú pochoval na ružinovskom cintoríne v Bratislave vlani 4. apríla bývalý trnavský arcibiskup Róbert Bezák.
Päťročnú Luciu podľa vyšetrovateľov na smrť ubil jej otčim v jednom z bytov v bratislavskom Ružinove. Prípad sa dostal na verejnosť v septembri 2012.